钦定古今图书集成/明伦汇编/氏族典/第370卷 > 《廖用贤尚友录》 > 阎鸣泰
## 钦定古今图书集成/明伦汇编/氏族典/第370卷 > 《廖用贤尚友录》 > 阎鸣泰

按《明外史阎鸣泰传》：“鸣泰，清苑人。万历中进士。除户
部主事，屡迁辽东参政。拾遗被劾罢归。久之，起佥事，
托疾谢归。天启二年，起故官，监军山海关，旋进副使，
受知孙承宗，屡疏推荐，而鸣泰寔无才略，工谄佞，以
虚词罔上而已。廷推鸣泰辽东经略，会承宗自请督
师，乃擢右佥都御史，巡抚辽东，复移疾去，家居三年。”
魏忠贤窃柄，鸣泰潜结之。用御史智铤荐，召为兵部
右侍郎。六年，宁远告警，畿辅震惊。内阁顾秉谦等以
顺天巡抚吴中伟非御侮才，荐鸣泰代之。未几，总督
蓟、辽、保定军务。宁远叙功，进本部尚书。以缮修山海
关城，进太子太傅。寻召还，协理戎政。叙锦州功，加少
保。《三殿》成，加少师。鸣泰由忠贤再起，专事谄谀。每陈
边事，必颂德称功。崇祯初，为言者劾罢。后丽“逆案”，遣
戍死。